
Az adatátviteli sebesség optimalizálásának egy differenciálegyenletes modellje

Egy olyan differenciálegyenlet-rendszert vizsgálunk, amelyben a megoldástól is függő késleltetés van. Az időkésleltetést egy nem folytonos jobb oldalú közönséges differenciálegyenlet definiálja. A probléma a számítógépes hálózatok adatátviteli sebességének (a hasznosság és az ár függvényében való) optimalizálásában merül fel.
 
Az egyenlet nem illeszthető be sem a funkcionál-differenciálegyenletek standard elméletébe, sem az utóbbi években kialakulásban lévő állapotfüggő késleltetésű egyenletek elméletébe. Két fő technikai probléma okozza a nehézséget: az állapotfüggő késleltetés és a késleltetést definiáló algebrai egyenletben előforduló nem sima tag.
 
A fő eredmény az, hogy a rendszer egy folytonos szemi-dinamikai rendszert definiál. Bizonyos feltételek mellett az optimumhoz (ami egy egyensúlyi helyzet) való globális konvergenciát igazolunk. Az optimum körüli periodikus megoldások létezésére is bizonyítunk eredményeket.
 
Új eredmények a dolgozatban: a probléma tárgyalásához megfelelő fázistér konstruálása, a fázistérben a megoldások létezésének, egyértelműségének és kezdeti adatoktól való folytonos függésének igazolása, továbbá a periodikus viselkedés lehetőségének megmutatása.



